**4. KÖNYV**

**Technikai Csatlakozási Szabályok**

I. ÁLTALÁNOS RÉSZ

# A jelen Könyv célja, tárgya, alapelvei, hatálya

A jelen Könyv célja

A Budapesti Értéktőzsde Zártkörűen Működő Részvénytársaság Általános Üzletszabályzata jelen 4. Könyve (továbbiakban: Technikai Csatlakozási Szabályok) meghatározza a Tőzsde Kereskedési Rendszereinek használói számára a Tőzsde Kereskedési Rendszereihez történő csatlakozás módjait, valamint a Tőzsde Kereskedési Rendszerei szabályozott működése érdekében a jelen Könyv hatálya alá tartozó személyeket terhelő kötelezettségeket, az őket megillető jogokat valamint kölcsönös együttműködésük rendjét.

A jelen Könyv tárgya

A jelen Könyv tárgya a Tőzsde Kereskedési Rendszerein történő kereskedés szabályainak meghatározásával kapcsolatban a Tőzsdét, illetve a jelen Könyv hatálya alá tartozó személyeket megillető jogok és terhelő kötelezettségek, továbbá a fenti tárggyal kapcsolatos eljárási szabályok rögzítése a fent hivatkozott céllal összhangban.

A jelen Könyv alapelvei

A jelen Könyv alkalmazása és értelmezése során alkalmazandó alapelveket az 1. Könyv – Bevezető és Értelmező Rendelkezések 6. pontja tartalmazza.

A jelen Könyv hatálya

A jelen Könyv személyi hatálya kiterjed a Tőzsdére, a Tőzsde tisztségviselőire, a Tőzsdetagra, a Tőzsde Kereskedési Rendszereinek egyéb használóira, a tőzsdei üzletkötőkre és a Tőzsde alkalmazottaira.

Kapcsolódó szabályozások

A Technikai Csatlakozási Szabályokban nem szabályozott kérdésekben a Kapcsolódási Szerződés rendelkezései az irányadóak.

A Technikai Csatlakozási Szabályokban, illetve a Kapcsolódási Szerződésben nem szabályozott valamennyi kérdést a Vezérigazgató határozatban jogosult szabályozni.

A Technikai Csatlakozási Szabályokban, a Kapcsolódási Szerződés és a Vezérigazgatói határozat közötti ellentmondás esetén, az ellentmondás feloldásához szükséges mértékben elsődlegesen a Technikai Csatlakozási Szabályokban, másodlagosan a Kapcsolódási Szerződés rendelkezéseit kell alkalmazni.

# Kapcsolódó alapfogalmak

A jelen Könyvben található nagybetűvel megjelölt fogalmak alatt az 1. Könyv - Bevezető és Értelmező Rendelkezésekben foglalt fogalommeghatározás szerinti fogalmak értendők.

II. KÜLÖNÖS RÉSZ

# A Tőzsde Kereskedési Rendszereihez történő csatlakozás módja

A Tőzsde viseli valamennyi költségét a Tőzsde Kereskedési Rendszerei azon részei létrehozásának, üzemeltetésének és karbantartásának, amelyek a Tőzsde, vagy a Kereskedési Rendszer Üzemeltető telephelyén, illetve az általuk igénybevett adatközpontban üzemelnek.

Valamely Tőzsdei Szabály eltérő rendelkezése hiányában a Tőzsde a Rendszer Nyitvatartási Idő alatt saját érdekkörében biztosítja a Tőzsde Kereskedési Rendszereinek zavartalan működtetésének feltételeit, így különösen az üzemképes állapot és az akadálytalan működés fenntartásához szükséges személyi és technikai feltételeket.

A Tőzsde a Tőzsde Kereskedési Rendszereihez történő csatlakozások módjait egységesíti, az alkalmazható hálózati és egyéb informatikai eszközöket, rendszereket, valamint a Tőzsde Kereskedési Rendszereinek terhelhetőségi szintjeit Vezérigazgatói határozatban meghatározza. Így biztosítja, hogy a Tőzsdetagok által a Tőzsde Kereskedési Rendszerei eléréséhez használt informatikai rendszerek (ideértve ezek hardver és szoftver komponenseit is) legalább olyan szintű funkcionalitással rendelkezzenek, amelyek összhangban vannak a Tőzsde Kereskedési Rendszerei technikai igényeivel, továbbá nem veszélyeztetik az azokon történő tisztességes és rendezett kereskedést.

A Tőzsdetag a tőzsdei kereskedésben kizárólag a Kapcsolódási Szerződésben, és a vonatkozó Vezérigazgatói határozatban meghatározott feltételekkel és módon vehet részt. A Vezérigazgató határozatban állapítja meg a Tőzsde Kereskedési Rendszereihez történő csatlakozást megvalósító szoftverek és interfészek használatos verzióját, továbbá ezek telepítő csomagjainak elérhetőségét, amelyekkel a csatlakozás megvalósítható, továbbá a Kereskedési rendszerek használatának egyéb, jelen Könyvben nem szabályozott tárgyi és technikai feltételeit.

A csatlakozáshoz szükséges szoftverek és interfészek, frontendek telepítését, és a csatlakozási paraméterek beállítását a Tőzsdetag a Tőzsde közreműködése nélkül, önállóan végzi el.

Amennyiben a Tőzsdetag a Tőzsde Kereskedési Rendszereihez a Tőzsde által felügyelt kommunikációs hálózaton keresztül csatlakozik, úgy a csatlakozást lehetővé tevő kommunikációs hálózatának a kiépíttetését kizárólag a Tőzsdével végeztetheti.

Azon leendő Tőzsdetagok, akik a Tőzsdetagsági Szabályzat szerint tőzsdetagsági felvételi kérelmet nyújtottak be a Tőzsdére, jogosultak Tőzsde Kereskedési Rendszereihez történő csatlakozást biztosító szerződések megkötésére, azonban a tőzsdetagsági felvételt elutasító döntés esetén a szerződések megkötéséből eredő valamennyi következményért és kötelezettségért őket terheli a felelősség, és a Tőzsdével szemben ezzel kapcsolatosan semmilyen igényt nem támaszthatnak.

# A Tőzsde Kereskedési Rendszereihez történő csatlakozással kapcsolatos felelősségi kérdések

A Tőzsde felelősségére vonatkozó szabályokat a Bevezető és Értelmező Rendelkezések 7.

pontja tartalmazza.

A Tőzsdetag Kereskedési Rendszerei kiépítésének és működtetésének feltételei és a kereskedési tevékenységhez kapcsolódó egyéb kötelezettségei

A Tőzsdetag Kereskedési Rendszereinek kiépítése, a Tőzsdei Kereskedési Rendszerekkel történő összehangolása és üzemeltetése a Tőzsdetag feladata és felelőssége, amelynek díját a Tőzsdetag viseli.

A Tőzsdetag Kereskedési Rendszerének telepítését és frissítését a Tőzsdetag a Tőzsde közreműködése nélkül, önállóan végzi el, ennek elmaradásából származó minden következményt a Tőzsdetag visel.

A Tőzsde nem tartozik felelősséggel Tőzsdetag Kereskedési Rendszerének nem megfelelő telepítéséből, beállításából, frissítéséből, továbbá a Tőzsde Kereskedési Rendszereihez történő nem megfelelő integrálásából a Tőzsdetagot ért kárért. A Tőzsde nem tartozik felelősséggel továbbá a Tőzsdetagok által a Szabályzat előírásainak be nem tartásával az egymásnak okozott károkért.

A Vezérigazgató határozatban állapítja meg a Tőzsde Kereskedési Rendszerei szoftver komponenseinek verziószámát, érvényességének kezdő időpontját, telepítési csomagjának elérhetőségét és a telepítési útmutatóját. Amennyiben a Vezérigazgató a szoftver komponensek frissítését határozza el, úgy a fenti paramétereket, a frissítés kezdő napját, továbbá a lecserélésre kerülő szoftver komponensek üzemben tartási idejének utolsó napját a lehető leghamarabb, de legkésőbb a frissítés kezdőnapját megelőző 10 (tíz) Tőzsdenappal határozatban állapítja meg. A telepítést, illetve a frissítést a Tőzsdetag a Tőzsde közreműködése nélkül, önállóan végzi el, ennek elmaradásából származó minden következményt a Tőzsdetag visel.

A Tőzsdetag a Tőzsde Kereskedési Rendszereinek használatához a Tőzsde által biztosított azonosítók (így különösen felhasználónevek, tanúsítványok, biztonsági tokenek) és jelszavak megadásával azonosítja magát. A Tőzsdetag köteles az azonosítók és jelszavak bizalmas kezelésére. A Tőzsde nem felel ezen azonosítók és jelszavak illetéktelen személy általi használatáért.

A Tőzsdetag Kereskedési Rendszerén keresztül végrehajtott valamennyi művelet a Tőzsdetag cselekményének minősül, és azért a Tőzsdetagot teljes felelősség terheli.

A Tőzsdetag köteles a Tőzsdei által a Szabályzatban meghatározott szervezeti és egyéb követelményeire és kereskedési kontrollmechanizmusaira vonatkozó szabályok és eljárások betartása nyomon követésének ellenőrzése céljából a Tőzsde által igényelt adatot, tájékoztatást az igénylés szerint és az abban megjelölt határidőben a Tőzsde rendelkezésére bocsátani.

**Személyi feltételek**

A Tőzsdetag köteles megfelelő számban olyan személyeket alkalmazni (kulcspozíciókat betöltő alkalmazottak), akik rendelkeznek a Tőzsde és a Tőzsdetag Kereskedési Rendszereinek és a Tőzsdetag által használt kereskedési algoritmusok kezeléséhez valamint az esetlegesen fellépő rendellenes működés elhárításához szükséges jártasságokkal és hatáskörrel, ismerik a Tőzsdei Szabályzatot, továbbá elegendő szaktudással rendelkeznek a következőkről:

1. a Tőzsde és a Tőzsdetag Kereskedési Rendszereinek és a Tőzsdetag által használt kereskedési algoritmusok
2. e rendszerek és algoritmusok nyomon követése és tesztelése
3. a Tőzsdetag által az algoritmikus kereskedési rendszerek és kereskedési algoritmusok révén alkalmazott kereskedési stratégiák;
4. a Tőzsdetag tőzsdei kereskedéshez kapcsolódó jogi kötelezettségei.

A Tőzsdetag köteles a Tőzsde kérésére bemutatni, hogy a kulcspozíciókat betöltő alkalmazottak rendelkeznek a jogszabályok által előírt jártassággal.

**Törlési funkció működtetése**

A Tőzsdetagnak képesnek kell lennie arra, hogy sürgősségi intézkedésként késedelem nélkül törölje vagy visszavonja a Tőzsdei Kereskedési Rendszerekbe beküldött bármely és összes végre nem hajtott megbízását (törlési funkció). A végre nem hajtott megbízások közé tartoznak az üzletkötők, a kereskedési részlegek és az ügyfelek (beleértve DEA ügyfelek) által kezdeményezett megbízások. A törlési funkció alkalmazására vonatkozóan a Tőzsdetagnak szabályzattal kell rendelkeznie, melyet kérés esetén köteles bemutatnia a Tőzsdének.

Amennyiben a Tőzsdetag technikai problémák miatt nem képes a megbízásainak törlésére, kérheti, hogy azt a Tőzsde hajtsa végre.

**Megfelelőségi teszt**

* + 1. A Tőzsdetag köteles teszteket végrehajtani az éles kereskedéstől elkülönített teszt környezetben és a Tőzsde által a biztosított Tőzsdei Kereskedési Rendszer teszt környezet igénybevételével, annak ellenőrzésére, hogy a saját Kereskedési Rendszerei (beleértve a DEA szolgáltatás nyújtásához használt rendszereket) és kereskedési algoritmusainak alapvető elemei

1. az alapvető funkciók, mint a megbízások benyújtása, módosítása vagy törlése, a szándék jelzése, statikus és piaci adatok letöltése, továbbá valamennyi üzleti adatfolyam a Tőzsdei Szabályzatnak valamint a jogszabályi előírásoknak megfelelően működjenek műszakilag és funkcionálisan egyaránt
2. ne járuljanak hozzá szabálytalan kereskedési feltételek kialakulásához
3. piaci stresszhelyzetben (a szokásos üzletmenethez képest jelentősen megnövekedett forgalom vagy ajánlati darabszám) is eredményesen működjenek
4. képesek kapcsolódni és megfelelően együttműködni a Tőzsde ajánlatpárosítási logikájával
5. megfelelően dolgozzák fel a Tőzsde felé irányuló vagy a Tőzsdétől kiinduló adatfolyamot (alapvető funkciók, mint pl. a megbízások benyújtása, módosítása vagy törlése, statikus és piaci adatok letöltése, továbbá valamennyi üzleti adatfolyam)
6. összhangban legyenek a Tőzsdetag által elvárt működéssel
7. megfelelően kapcsolódjanak a Kereskedési Rendszerhez, és megfelelően kezeljék többek között a kapcsolatmegszakadás esetére törlést előíró (cancel on disconnect) parancsot, és megfelelően kezeljék továbbá a piaci adatátvitel elvesztését és a fékeket (throttling), valamint a helyreállítást, többek között a napközbeni újraindítást valamint a felfüggesztett eszközöket vagy elévült piaci adatokat.

A Tőzsde meghatározza azt a tesztforgatókönyvet, amelyet a Tőzsdetagnak minimálisan el kell végeznie azzal, hogy e tesztforgatókönyv a fenti b)-c) és g) pontok kivételével valamennyi, a fenti 5.10.1. pontban meghatározott követelmény tesztelésére kiterjed.

* + 1. A teszteket a Tőzsdetag legalább az alábbi esetekben köteles elvégezni és az eredményről készült jegyzőkönyvet a Tőzsdének bemutatni:

1. a Tőzsde Kereskedési Rendszereihez történő első csatlakozás előtt
2. DEA szolgáltatás nyújtásának első alkalommal történő megkezdése előtt
3. a Tőzsdetag kereskedési rendszereiben végrehajtott lényeges változtatást megelőzően
4. algoritmikus kereskedési rendszerének, kereskedési algoritmusának vagy algoritmikus kereskedési stratégiájának bevezetését vagy lényeges módosítását megelőzően
5. A Tőzsde Kereskedési Rendszerének telepítésekor és jelentős frissítésekor.
   * 1. Az 5.10.2. b)-c) pontokban leírt körülmények bekövetkezését a Tőzsde nem vizsgálja, azt a Tőzsdetag köteles jelezni a Tőzsde felé és kezdeményezni a tesztet. Ennek elmulasztásából eredően a Tőzsdét semmilyen felelősség nem terheli.
     2. A Tőzsdetag teljes körű felelősséggel tartozik algoritmikus kereskedési rendszereinek, kereskedési algoritmusainak és algoritmikus kereskedési stratégiáinak teszteléséért, és az ezeket érintő, szükséges módosítások végrehajtásáért.
     3. A tesztelést a Tőzsde által biztosított tesztkörnyezet igénybevételével kell teljesíteni és legkésőbb az érintett verzió élesítése előtt el kell végezni, amelyről a Tőzsdetag köteles haladéktalanul a Tőzsdét értesíteni.
     4. A Tőzsde a Tőzsdetag által elvégzett teszt eredményéről megfelelőségi jelentést készít és megküldi azt a Tőzsdetagnak. E jelentés nem érinti a szabálytalan körülmények és piaci stresszhelyzet, valamint a 5.10.1. g) pont szerinti körülmények tesztelésének eredményét, melyek esetén a Tőzsdetag köteles nyilatkozni, hogy ilyen tesztelésre sor került és feltüntetni a teszteléshez használt eszközöket. Ebben az esetben a Tőzsde nem kötelezhető ezen eszközök megfelelőségének vagy a tesztelés eredményeinek hitelesítésére.
     5. A tesztelési kötelezettség támogatásához a Tőzsde olyan megfelelőségi tesztelési környezetet biztosít a meglévő és a leendő tagjaik számára, amely:
6. a Tőzsde más tesztelési szolgáltatásaira alkalmazandókkal egyenértékű feltételek mellett érhető el
7. tartalmazza azon pénzügyi eszközök listáját, amelyeket tesztelni lehet, és amelyek az éles kereskedési környezetben elérhető eszközök minden osztálya szempontjából reprezentatívak
8. elérhető a szokásos kereskedési időben, vagy ha kizárólag a kereskedési időn kívül érhető el, akkor előre meghatározott menetrend szerint, időszakosan
9. alkalmas kereskedési algoritmusok és szabálytalan kereskedési feltételek tesztelésére
10. kellő ismeretekkel rendelkező személyzet támogatásával működik
11. tényleges elválasztása az éles környezettől biztosított.

**Algoritmusok kezelése és tesztelése**

A Tőzsdetag köteles egyedi azonosítóval (Algo ID) megkülönböztetni a különböző kereskedési algoritmusait és ezt az információt a Tőzsdének előzetesen bejelenteni, továbbá gondoskodni arról, hogy új kereskedési algoritmus vagy kereskedési stratégia bevezetése vagy jelentős frissítése előtt tesztelte az általa telepített algoritmusokat a szabálytalan kereskedési feltételekhez való hozzájárulásnak vagy ilyen feltételek megteremtésének elkerülése érdekében, továbbá köteles ismertetnie a teszteléshez használt eszközöket.

**Ügyletkötés előtti és utáni kontroll funkciót, ajánlatok nyomon követése**

A Tőzsde a rendezett kereskedés biztosítása érdekében az alábbiakban határozza meg azokat a minimumkövetelményeket, melyek a Tőzsdetagok kereskedési tevékenységeinek ügyletkötés előtti ellenőrzésére vonatkoznak:

A Tőzsdetagnak a kereskedés során képesnek kell lennie arra, hogy automatikusan, valós időben nyomon kövesse és indokolt esetben blokkolja vagy törölje

* azokat a megbízásokat, amely a vonatkozó jogszabályi előírások szerinti bennfentes kereskedelmet, vagy piacbefolyásolást valósítanának meg, vagy egyébként jogszabályba ütköznek;
* azokat a megbízásokat, amelyek – megbízásonként, egy adott időszakon belül, vagy akár mindkét módon – nem felelnek meg az árra (árgallér) vagy méretre (darabszámra és árfolyam értékre) vonatkozóan Tőzsdei Szabályzat, vagy a Kapcsolódási Szerződés, vagy a Tőzsdetag belső szabályzat vagy egyéb jogszabályi előírások által meghatározott kereskedési paramétereknek;
* azokat a megbízásokat, melyek megsértik Tőzsdetag belső szabályzatában vagy a Tőzsde által egy adott időintervallumra – szabályzatban, szerződésben, vagy ammenyiben alkalmazandó, a kapcsolódási szolgáltatást nyújtó szolgáltató által alkalmazott technikai specifikációban - meghatározott maximális üzenetszámot (a kereskedési rendszerek túlterhelését okozó túlzottan nagyszámú megbízás, módosítási vagy törlési kérés beküldésének megakadályozása)
* üzletkötője megbízásait, amennyiben tudomása van arról, hogy üzletkötője az adott pénzügyi eszköz vonatkozásában a Tőzsdetag belső szabályzatában rögzített vagy más módon – ideértve a Tőzsdetag és az ügyfele között létrejött megállapodásban – meghatározott jogosultsági korlátait túllépi;
* azokat a megbízásokat, amelyekkel kapcsolatban felmerül annak a kockázata, hogy a Tőzsdetag megsérti saját kockázatkezelési küszöbét.
* az algoritmikus kereskedés keretében tévesen vagy ismételten beküldött megbízásokat

A jelen pontban meghatározott minimumkövetelmények nem érintik a Tőzsdetag saját ügyletkötés előtti és utáni ellenőrzései végrehajtására vonatkozó felelősségét.

A Tőzsdetag köteles biztosítani, hogy a Tőzsde adott esetben mindenkor kapcsolatba léphessen a Tőzsdetag valós idejű nyomon követésért felelős alkalmazottaival.

A Tőzsdetag köteles a kereskedést (ügyletkötést) követően is olyan kontroll intézkedéseket alkalmazni, melyek biztosítják a jogszabályok által és a Tőzsdetag belső szabályzataiban vagy előírt kockázatkezelési szabályoknak és a piacbefolyásolás és bennfentes kereskedés kiszűrésére vonatkozó kötelezettségek betartását, és a kontrollintézkedés aktiválása esetén a Tőzsdetag megteszi a szükséges lépéseket, amelyek kiterjedhetnek az érintett kereskedési algoritmus vagy kereskedési rendszer kiigazítására, kikapcsolására vagy a piacról való rendezett visszavonulásra.

A Tőzsdetagnak szükséges és megfelelő mértékű kontrollokat kell alkalmaznia az egyes ügyfelei és az egyes pénzügyi eszközök, illetve ügyfelei és az egyes pénzügyi eszközök csoportjai, az egyes kereskedők, kereskedési részlegek, vagy maga a Tőzsdetag kitettségének vonatkozásában.

**Tőzsdetagok átvilágítása és éves értékelése**

A Tőzsde a kereskedési tevékenység megkezdése előtt köteles elvégezni a leendő Tőzsdetagok átvilágítását az 5.8, 5.9, 5.12.,5.13, 5.14 pontokban leírt feltételeknek történő megfelelés érdekében, valamint köteles évente egy alkalommal e feltételeknek való megfelelést kockázatalapú értékelés keretében ellenőrizni a már meglévő tagjai esetén is.

Az átvilágítás és a kockázatalapú értékelés figyelembe veszi az egyes Tőzsdetagok által folytatott (vagy várható) kereskedés nagyságrendjét és lehetséges hatását, valamint az adott tag utolsó kockázatalapú értékelése óta eltelt időt is.

A Tőzsde szükség esetén jogosult további értékeléseket és ellenőrzéseket elvégezni az 5. pontban előírt feltételeknek való megfelelés ellenőrzésével kapcsolatban az éves rendszeres kockázatalapú értékelésen túlmenően is.

A Tőzsde az 5.15. pont szerinti ellenőrzéseket és értékeléseket (ésszerű határidőket tartalmazó) előzetes írásos felhívásban kezdeményezi, melyben ismereti a vizsgálat eljárásait. A vizsgálatokat a Tőzsde elsősorban információ és adat bekérés formájában, különösen indokolt esetben helyszíni ellenőrzéssel valósítja meg. A Tőzsdetag (és a leendő Tőzsdetag) köteles előre egyeztetett időpontban a Tőzsde által igényelt információt biztosítani és a helyszíni vizsgálatot lehetővé tenni a jogszabályok által biztosított keretek között.

Amennyiben Tőzsde azt állapítja meg, hogy a Tőzsdetag nem felel meg az 5. pont előírásainak felszólítja az érintett Tőzsdetagot a hiányosságok pótlására vagy a nem megfelelő működés megszüntetésére határidő tűzésével. Amennyiben a Tőzsdetag ezen felszólításnak határidőben nem tesz eleget, úgy a Tőzsde jogosult a Tőzsdetag kereskedési jogát korlátozni vagy felfüggeszteni. Amennyiben a Tőzsde értékelése alapján a Tőzsdetag nem felel meg az 5. pontban foglalt elvárásoknak és ezen nem-megfelelés a Tőzsde megítélése szerint a tőzsdei kereskedés zavartalanságát veszélyeztető feltételek kialakulásához vezethet, úgy a Tőzsde a hiánypótlástól függetlenül is jogosult a Tőzsdetag kereskedési jogát korlátozni vagy felfüggeszteni.

**Kereskedési rendszer túlterhelése esetén alkalmazható fékezési eljárás (Throttling)**

A Tőzsde folyamatosan nyomon követi a megbízási adatfolyamok koncentrációját, hogy feltárja a piac szabályos működését érintő potenciális veszélyeket és jogosult a teljes piacra vagy egyes Tőzsdetagokra kiterjedően ajánlat fékezési eljárásokat alkalmazni (order throttling) a Kereskedési Rendszer túlterhelésének elkerülése érdekében. Erre akkor kerül sor, ha a Tőzsde észleli, hogy egy vagy több Tőzsdetag által küldött megbízások száma meghaladta a Tőzsde által meghatározott terhelhetőségi küszöbértéket. Az egyes terhelhetőségi küszöbértékek Vezérigazgatói határozatban kerülnek megállapításra.

Amennyiben a Tőzsdetag átlépi a terhelhetőségi küszöbértéket és a kereskedési tevékenysége olyan súlyos túlterhelést okoz a rendszerben, mely veszélyezteti a kereskedési rendszer működését, a Tőzsde jogosult felszólítani a Tőzsdetagot az ajánlatok másodpercenkénti számának csökkentésére. Amennyiben ennek a Tőzsdetag haladéktalanul nem tesz eleget, a Tőzsde jogosult a Tőzsdetag túlterhelést kiváltó kereskedési azonosítóját felfüggeszteni a kereskedési rendszer leállásának elkerülése érdekében és vele szemben a Szabályzatban meghatározott egyéb szankciót alkalmazni.

**Egyebek**

Ha a Tőzsdetag az ügyletkötés előtti vagy utáni, vagy egyéb, az 5. pontban rögzített kötelezettségek megsértését észleli, erről haladéktalanul, de legkésőbb a kötelezettség megsértésének megállapítást követő 3 munkanapon belül köteles értesíteni a Tőzsdét.

Amennyiben a Tőzsdetag a Tőzsde által felügyelt kommunikációs hálózaton keresztül történő csatlakozási szerződésben (bérelt vonali szolgáltatás és router karbantartási szerződésben) meghatározott díjfizetési kötelezettségének nem tesz eleget, a Tőzsde az alábbi szankciókat alkalmazhatja a Tőzsdetaggal szemben:

* a díjfizetési kötelezettség esedékességének időpontjától számított 5. (ötödik) napot követően írásban felszólítja a Tőzsdetagot a kötelezettségének teljesítésére, illetve a további szankciók alkalmazásának lehetőségére,
* a díjfizetési kötelezettség esedékességének időpontjától számított 10. (tízedik) napot követően a Tőzsdetag Kereskedési Rendszerének a Tőzsde Kereskedési Rendszereihez való kapcsolatát biztosító másodlagos (tartalék) kommunikációs vonal igénybevételét jegyzőkönyv egyidejű felvétele mellett a Tőzsde megszünteti,
* a díjfizetési kötelezettség esedékességének időpontjától számított 20. (huszadik) napot követően a Tőzsde a Tőzsdetag Kereskedési Rendszerének a Tőzsde Kereskedési Rendszereihez való kapcsolatát jegyzőkönyv egyidejű felvétele mellett megszünteti,
* a díjfizetési kötelezettség esedékességének időpontjától számított 25. (huszonötödik) napot követően a Tőzsde egyoldalú nyilatkozata alapján a jelen pontban hivatkozott jogviszony megszűnik (bontó feltétel).

A Szabályzat, az előző pontban meghatározott szerződés és a Vezérigazgatói határozat közötti ellentmondás esetén, az ellentmondás feloldásához szükséges mértékben elsődlegesen a Szabályzat, másodlagosan a szerződés rendelkezéseit kell alkalmazni.

A Tőzsde Kereskedési Rendszerei biztonságos üzemelését biztosító előírások, és a Tőzsdetag Kereskedési Rendszerének más számítógépes hálózatához való csatlakoztatásának módja és feltételei

A Tőzsde Kereskedési Rendszerein keresztül történő illetéktelen behatolás megakadályozása és a Tőzsde Kereskedési Rendszereinek védelme a Tőzsde feladata és felelőssége.

A Tőzsdetag köteles gondoskodni a Tőzsdetag Kereskedési Rendszerének védelméről, hogy azon keresztül a Tőzsde Kereskedési Rendszereibe illetéktelen behatolás (mind fizikai, mind logikai vonatkozásban) ne történhessen, valamint a Tőzsde Kereskedési Rendszereibe történő bejelentkezést megvalósító hardver és szoftver eszközöket, felhasználói azonosítókat (így különösen felhasználóneveket, tanúsítványokat, biztonsági tokeneket) és jelszavakat titkosan kezelni.

A Tőzsdetag köteles minden megfelelő intézkedést megtenni és eszközt alkalmazni annak érdekében, hogy a Tőzsdetag Kereskedési Rendszerét az illetéktelen behatolástól megóvja.

A Tőzsdetag a Tőzsdetag Kereskedési Rendszerének kommunikációja során esetlegesen jelentkező rendszerzavarok hatásának csökkentése, illetve megszüntetése érdekében kettős kommunikációs rendszert tart fenn a Tőzsde Kereskedési Rendszere felé. A kommunikációnak vagy privát bérelt vonalon, vagy interneten keresztül titkosított csatornán keresztül kell megvalósulnia a Kapcsolódási Szerződésekben foglaltaknak megfelelően.

A Tőzsdetag Kereskedési Rendszerén keresztül történő illetéktelen behatolás megakadályozására a Kereskedő köteles megfelelő belső szabályokat és eljárási rendet alkalmazni.

A Tőzsde Kereskedési Rendszer szoftver elemeit a Tőzsdetag semmilyen formában nem módosíthatja. A Tőzsdetag köteles a jelen pontban meghatározottak szerinti kötelezettsége megszegésével okozott teljes kárt a Tőzsde, illetve más Tőzsdetag részére megtéríteni.

A Tőzsdetag Kereskedési Rendszere kizárólag Kapcsolódási Szerződésekben és a vonatkozó Vezérigazgatói határozatokban megállapított módon és feltételekkel állhat kapcsolatban más számítógépes hálózattal és egyéb rendszerekkel.

A Tőzsdetag Kereskedési Rendszerének más számítógépes hálózattal vagy egyéb rendszerrel való összekapcsolásához nem szükséges a Tőzsde előzetes engedélye, de a Tőzsdetagnak gondoskodnia kell arról, hogy a Tőzsdetag Kereskedési Rendszeréhez jogosulatlan személyek ne tudjanak hozzáférni, továbbá, hogy a Tőzsde Kereskedési Rendszereinek irányába jogosulatlan hálózati forgalom ne történjen. Tőzsdetag az előző kötelezettség megszegése esetén teljes kártérítési felelősséggel tartozik és vele szemben Tőzsdei Szabályban meghatározott szankciók is alkalmazhatóak.

A Tőzsde jogosult az összeköttetést megtiltani, amennyiben az nem felel meg a Tőzsdei Szabályoknak, illetve ha az a Tőzsdei Kereskedési Rendszerek biztonságát veszélyeztetné. Amennyiben a Tőzsde az összeköttetést vagy annak megváltoztatását nem tagadja meg, úgy a Tőzsde a Tőzsdetag rendelkezésére bocsát minden olyan, az összeköttetés kiépítéséhez vagy annak megváltoztatásához szükséges információt, illetve adatot, amely a hálózati kapcsolat létrehozását megvalósító hálózati kommunikációs eszköz, illetve a Tőzsdetag Kereskedési Rendszerének beállításához szükséges.

A hálózati kapcsolatot a Tőzsdetag a vonatkozó Tőzsdei Szabályoknak és a Kapcsolódási Szerződésnek és a vonatkozó Vezérigazgatói határozatoknak megfelelően maga alakítja ki és viseli a kialakítás költségét.

A Tőzsde a Tőzsdetag Kereskedési Rendszereivel kapcsolatosan kialakításra kerülő hálózati kapcsolat működése körében kizárólag az általa megadott információk és adatok helyességéért felel.

A Tőzsde a Tőzsdetag előzetes értesítése nélkül bármikor informatikai eszközökkel akár a Tőzsde Kereskedési Rendszerei kommunikációs hálózatát használva távolról, akár a Tőzsdetag telephelyén, helyszíni szemle során jogosult ellenőrizni azt, hogy a Tőzsdetag Kereskedési Rendszereinek a Tőzsde Kereskedési Rendszereivel létesített hálózati kapcsolata és annak szeparáltsága a vonatkozó Tőzsdei Szabályoknak, a Kapcsolódási Szerződésnek, illetve a vonatkozó vezérigazgatói határozatoknak megfelelően került-e kialakításra. Az ellenőrzés során a Tőzsdetag köteles együttműködni a Tőzsdével.

A Tőzsde a Tőzsdetag Kereskedési Rendszereinek a Tőzsde Kereskedési Rendszereivel való kapcsolatát jegyzőkönyv egyidejű felvétele mellett, előzetes értesítés nélkül, haladéktalanul megszüntetheti és a Tőzsdetaggal szemben Tőzsdei Szabályban meghatározott szankciókat is alkalmazhat, amennyiben

1. Tőzsdetag a Tőzsde Kereskedési Rendszeri védelme érdekében nem teszi meg a kellő biztonsági intézkedéseket,
2. a Tőzsdetag Kereskedési Rendszerén keresztül más Tőzsdetagot, vagy a Tőzsde Kereskedési Rendszerét fenyegető illetéktelen behatolás történt, vagy annak veszélye fenyeget,
3. a Tőzsdetag Kereskedési Rendszerével a hálózati kapcsolat nem a Szabályzatban, a Kapcsolódási Szerződésben, vagy Vezérigazgatói határozatban meghatározott szabályoknak megfelelően került kialakításra,
4. a Tőzsdetag tevékenységének eredményeként bizonyíthatóan nem megengedett hálózati forgalom történik a Tőzsde Kereskedési Rendszereinek irányában,
5. a Tőzsdetag tevékenysége más Tőzsdetag és/vagy a Tőzsde Kereskedési Rendszereinek biztonságos működését, vagy teljesítményét veszélyezteti,
6. a Tőzsdetag a helyszíni ellenőrzés során nem teljesíti együttműködési kötelezettségét és ezáltal a helyszíni ellenőrzés eredménytelenül zárul,
7. a Tőzsdetag a Szabályzatban, Kapcsolódási Szerződésben, vagy vonatkozó vezérigazgatói határozatban meghatározott egyéb kötelezettségeit megszegi.

A kapcsolat haladéktalan megszüntetéséből eredő esetleges károkért a Tőzsde nem felel.

A Tőzsde a Tőzsdetag Kereskedési Rendszerének a Tőzsde Kereskedési Rendszereivel való kapcsolatát kizárólag abban az esetben állítja vissza, ha a Kereskedő igazolja, hogy a Tőzsde Kereskedési Rendszerei védelmére vonatkozó Tőzsdei Szabályzatokban, a Kapcsolódási Szerződésekben, illetve a vonatkozó Vezérigazgatói határozatokban foglalt előírásoknak maradéktalanul megfelel.

DMA és SA (DEA) szolgáltatás nyújtására vonatkozó szabályok

A Tőzsde kizárólag a Tőzsdetagoknak, lehetővé teszi a közvetlen elektronikus hozzáférési szolgáltatás (Direct Electronic Access) nyújtását, amely lehet Közvetlen piaci elérés (Direct Market Access - DMA) és Szponzorált elérés (Sponsored Access - SA) szolgáltatás, és amelyekre vonatkozó feltételeket a jelen fejezet határozza meg. A jelen fejezetben nem szabályozott kérdésekben a DEA szolgáltatásra a Szabályzat általános – valamennyi kereskedési módra kiterjedő – rendelkezései is irányadóak.

A Tőzsdetag által nyújtott DMA és/vagy SA szolgáltatás egyaránt a Bszt. 4.§ (1) 38a pontjában, valamint a Bizottság (EU) 2017/565 felhatalmazáson alapuló rendeletének 20. cikkében meghatározott Közvetlen Elektronikus Elérés (Direct Electronic Access - DEA) nyújtásának minősül.

# A DEA szolgáltatás nyújtására vonatkozó közös szabályok

DEA szolgáltatást kizárólag Bszt., illetőleg a MiFID II. szerinti befektetési vállalkozás vagy befektetési szolgáltatás és kiegészítő befektetési szolgáltatás nyújtására jogosult hitelintézet nyújthat, és kizárólag azon ügyfelei számára, akik a megbízásadáskor rendelkeznek érvényes LEI azonosítóval.

A DEA szolgáltatást nyújtó Tőzsdetag felelősséggel tartozik a Tőzsde Kereskedési Rendszereiben bármely felhasználóneve(i) vagy egyéb kereskedési azonosítója alatt végzett minden kereskedési tevékenységért, továbbá a DEA szolgáltatások tekintetében köteles mindenkor megfelelni a Bizottság (EU) 2017/589 felhatalmazáson alapuló rendelete III. fejezetének rendelkezéseinek.

## A DEA szolgáltatást nyújtó Tőzsdetag e szolgáltatás nyújtása alatt folyamatosan köteles a jogszabályi előírásoknak megfelelő informatikai rendszereket, valamint eredményes és hatékony automatikus kontrollmechanizmusokat alkalmazni (ideértve az ügyletkötés előtti és az ügyletkötés utáni ellenőrzéseket),

1. melyek alkalmasak a kereskedési azonosítója alatt a DEA ügyfelek által végzett teljes kereskedési tevékenység - beleértve az algoritmikus kereskedést – ügyfél szinten történő folyamatos, valós idejű figyelésére és kontrolljára
2. amelyek rendelkeznek a tiltott piacbefolyásolásra irányuló kísérletek észlelésére vonatkozó funkcióval
3. képesek blokkolni vagy a Tőzsdei Kereskedési Rendszerben visszavonni az összes és/vagy egyes DEA ügyfelek ajánlatait a többi ügyféltől függetlenül, vagy leállítani a Tőzsdetag teljes DEA szolgáltatását
4. biztosítják, hogy a DEA szolgáltatások nyújtása ne veszélyeztesse a Tőzsde kereskedésre vonatkozó szabályainak betartását, ne vezessen szabálytalan kereskedéshez, illetve ne segítse elő az olyan magatartást, amely visszaélés gyanúját veti fel

## A DEA szolgáltatást nyújtó Tőzsdetag legalább az alábbi kereskedés előtt kontroll mechanizmusokat és limiteket köteles kialakítani, illetve biztosítani, azokat rendszeresen felülvizsgálni és folyamatosan alkalmazni a saját informatikai rendszereiben a DEA ügyfelei által megadott megbízásokra, ügyfelenként és megbízásonként:

# Árfolyamsáv (piacon áron kívüli ajánlatok kiszűrésére): melyek megsértése esetén az ügyfelek megbízásai automatikusan visszautasításra kerülnek a Tőzsdetag által.

# Maximális ajánlati érték és mennyiség (darabszám): melyek megakadályozzák, hogy a szokatlanul nagyméretű megbízások beküldésre kerüljenek a Tőzsdei Kereskedési Rendszerekbe

1. A DEA ügyfelek által a Tőzsdetag rendszerébe beküldhető maximális üzenetszám: mely megakadályozza kiugróan nagy mennyiségű megbízások, visszavonási, és módosítási kérések továbbküldését a Tőzsdei Kereskedési Rendszerekbe.

## A kontroll mechanizmusok paramétereit és a limit értékeket a Tőzsdetagnak bármikor saját hatáskörben képesnek kell lennie megváltoztatni és gondoskodnia kell arról, hogy mindenkor kizárólagos jogosultsággal rendelkezzen a DEA ügyfeleik megbízásait érintő kontrollokra alkalmazandó paraméterek meghatározására vagy módosítására.

## A Tőzsdetag köteles elvégezni a szolgáltatást igénybe vevő ügyfelei átvilágítását. Ennek érdekében az ilyen szolgáltatást nyújtó Tőzsdetagnak megfelelő eljárásokkal kell rendelkeznie a szolgáltatást igénybe venni kívánó, vagy meglévő ügyfeleinek az adott ügyfelek jellegéből, leendő kereskedési tevékenységük mértékéből és összetettségéből, valamint a nyújtott szolgáltatásból adódó kockázatoknak megfelelő értékelésére. Az átvilágításnak és értékelésnek, melyeket a Tőzsdetag a szabályzatában meghatározott rendszeres időközönként, de legalább évente köteles elvégezni, amelyeknek a vonatkozó jogszabályokban, különösen a Bizottság (EU) 2017/589 felhatalmazáson alapuló rendeletében meghatározott területeket kell lefednie.

A Tőzsde fenntartja a jogot, hogy betekinthessen bármely DEA ügyfél átvilágításához kapcsolódó dokumentációba, ezt a Tőzsdetag előre egyeztetett időpontban köteles biztosítani.

## Tőzsdetag köteles a DEA szolgáltatáson keresztül továbbított megbízásokat az ajánlatbeadás során megjelölni és megkülönböztetni ez egyéb megbízásoktól, valamint a DEA szolgáltatást igénybe vevő ügyfél LEI azonosítóját minden ajánlathoz kapcsolódóan a Tőzsde rendelkezésére bocsátani. Ennek keretében a Tőzsdetag az Azonnali Piacon köteles minden egyes DEA ügyfelét külön üzletkötői azonosítóval (Trader ID) megjelölni, a Származékos és Áru Szekciókban pedig köteles minden egyes DEA ügyfeléhez külön kereskedési számlát rendelni.

A Tőzsdetag köteles értesíteni a Tőzsdét, amennyiben vele szemben a Felügyelet DMA, és/vagy SA szolgáltatás nyújtásával kapcsolatban bármilyen szankciót alkalmaz.

A Tőzsdetag köteles a Tőzsdét haladéktalanul értesíteni, ha a 2017/589 felhatalmazáson alapuló rendelet 23. cikke alapján elvégzett felülvizsgálatának az eredménye alapján bármely, a jelen szabályzatban rögzített feltételnek nem, vagy a megtett nyilatkozataitól eltérő feltételekkel tud megfelelni. Amennyiben e felülvizsgálat alapján megtett értesítés alapján a Tőzsde úgy ítéli meg, hogy a Tőzsdetag nem felel meg a szolgáltatás nyújtására vonatkozó, Tőzsde által előírt feltételeknek, hogy a Tőzsdetag számára letiltja a szolgáltatás nyújtását.

A Tőzsde a Tőzsdetagnak a Tőzsde Kereskedési Rendszereihez DEA szolgáltatáson keresztül hozzáférő ügyfeleihez ügyfelenként egyedi felhasználónevet (kereskedési rendszer azonosítót) rendel, ezáltal biztosítja, hogy a Tőzsdei Szabályzat megsértése esetén vagy a Tőzsdetag kérésére az adott ügyfél hozzáférését a Tőzsdetag egyéb megbízásaitól függetlenül le tudja tiltani. A Tőzsdetag köteles gondoskodni arról, hogy az ilyen szolgáltatást igénybe vevő ügyfél DEA hozzáférésen keresztül a Tőzsde Kereskedési Rendszereibe kizárólag ezen felhasználónév használatával adhasson megbízást.

## DEA szolgáltatást igénybe vevő új ügyfél esetén a Tőzsdetag köteles a Tőzsdétől az előző pontban meghatározott egyedi felhasználónevet igényelni.

## DEA szolgáltatás egy adott ügyfél vonatkozásában való megszűnése esetén a Tőzsdetag köteles a Tőzsdétől az egyedi felhasználónév törlését kérni.

**Az SA szolgáltatás nyújtására vonatkozó speciális szabályok**

A Tőzsdetag SA szolgáltatást kizárólag a Tőzsde külön, a Tőzsdetag írásbeli kérelme alapján kiadott engedélye alapján nyújthat. A Tőzsdetag a szolgáltatás nyújtása iránti kérelemben legalább az alábbi nyilatkozatokat köteles megtenni:

1. Nyilatkozat arról, hogy a Tőzsdetag megfelel az SA szolgáltatás nyújtására vonatkozóan a magyar és EU jogszabályokban, illetve a jelen fejezetben meghatározott rendelkezéseknek, azokat magára nézve kötelezőnek fogadja el, vállalja, hogy az általa nyújtott SA szolgáltatást igénybe vevő ügyfelével elfogadtatja és elfogadja, hogy az SA szolgáltatásra vonatkozó előírások megszegése esetén a Tőzsde szankcionálási joga fennáll.
2. Nyilatkozat arról, hogy a Tőzsdetag az ilyen szolgáltatást igénybe venni kívánó ügyfelét tájékoztatja az általa történő SA szolgáltatás nyújtásának a jelen fejezetben meghatározott rendelkezéseiről, és ezen személyt a vele megkötendő szerződésben ezen rendelkezések betartására kötelezi.
3. Nyilatkozat az SA szolgáltatást igénybe vevő ügyfelek számáról az ügyfelek megnevezésével.
4. Nyilatkozatot arról, hogy a Tőzsdetag az SA szolgáltatást igénybe vevő ügyfelek jelen fejezet szerinti átvilágítását megfelelően elvégzi.

A Vezérigazgató a minden feltételnek maradéktalanul megfelelő SA szolgáltatás nyújtása iránti kérelem alapján a beérkezéstől számított 2 (Kettő) Tőzsdenapon belül, vezérigazgatói határozatban határoz. A Vezérigazgató a kérelmezőt határidő kitűzésével hiánypótlásra hívja fel, amennyiben a kérelem nem tartalmazza a fenti bekezdésben meghatározott nyilatkozatokat, vagy a Vezérigazgató megítélése szerint további igazolás beszerzése szükséges arról, hogy az SA nem veszélyezteti a tisztességes és rendezett kereskedést. A hiánypótlásra benyújtott dokumentumok beérkezését követően, illetve a fenti határidő lejárta után a Vezérigazgató a kérelmet a rendelkezésére álló dokumentumok alapján bírálja el. A kérelem elbírálására rendelkezésre álló határidő a hiánypótlásnak a kérelmező általi benyújtásától újrakezdődik. A kérelmet a Vezérigazgató kizárólag akkor utasíthatja el, ha nincs meggyőződve arról, hogy az SA szolgáltatás összhangban van a tisztességes és rendezett kereskedésre vonatkozó szabályaival és eljárásaival. Az elutasító határozatot a Vezérigazgató indokolással látja el, amelyből kitűnik, hogy milyen feltétel hiánya miatt nem volt teljesíthető a kérelem.

Amennyiben a Tőzsde nincs meggyőződve arról, hogy az SA szolgáltatás összhangban lenne a tisztességes és rendezett kereskedésre vonatkozó szabályaival és eljárásaival, valamint a vonatkozó jogszabályi előírásokkal, az SA szolgáltatás vonatkozásában a Vezérigazgató az alábbi szankciókat alkalmazhatja:

1. felfüggeszti, vagy visszavonja az egyszer már megadott SA engedélyt, és letiltja az SA hozzáférésen keresztül kereskedést folytató valamennyi ügyfél megbízásait,
2. vagy az engedély visszavonása vagy felfüggesztése nélkül, az adott ügyfél SA hozzáférését biztosító Tőzsdetag egyéb megbízásaitól függetlenül letiltja az SA hozzáférésen keresztül kereskedést folytató ügyfél megbízásait a Tőzsdei Kereskedési Rendszerben.

A fenti szankciók alkalmazásából eredő esetleges károkért a Tőzsde felelősséget nem vállal. A Tőzsde a hozzáférést kizárólag abban az esetben állítja vissza, ha a Tőzsdetag igazolja, hogy a jelen fejezet előírásainak maradéktalanul megfelel.

## A Tőzsde jogosult bármikor információt bekérni a Tőzsdetagtól vagy közvetlenül az SA szolgáltatást igénybe vevő ügyfelétől a kereskedés során az ügyfél vonatkozásában alkalmazott kontroll mechanizmusokról.

**A DMA szolgáltatás nyújtására vonatkozó speciális szabályok**

A Tőzsdetag DMA szolgáltatást kizárólag a Tőzsde előzetes írásbeli értesítését követően nyújthat. A Tőzsdetag a szolgáltatás nyújtása iránti bejelentésben legalább az alábbi nyilatkozatokat köteles megtenni:

1. Nyilatkozat arról, hogy a Tőzsdetag megfelel a DMA szolgáltatás nyújtására vonatkozó jogszabályi előírásoknak, továbbá a jelen fejezetben meghatározott rendelkezéseknek, azokat magára nézve kötelezőnek fogadja el és megszegésük esetén elfogadja a Tőzsde szankcionálási jogát.
2. Nyilatkozat arról, hogy a Tőzsdetag az ilyen szolgáltatást igénybe venni kívánó ügyfelét tájékoztatja a szolgáltatás nyújtásának a jelen fejezetben meghatározott rendelkezéseiről, és ezen személyt a vele megkötendő szerződésben ezen rendelkezések betartására kötelezi.
3. Nyilatkozat a DMA szolgáltatást igénybe vevő ügyfelek számáról, és kötelezettségvállalás arra, hogy az ügyfelek számában bekövetkezett változást a Tőzsdének haladéktalanul bejelenti.
4. Nyilatkozatot arról, hogy a Tőzsdetag a DMA szolgáltatást igénybe vevő ügyfelek jelen fejezet szerinti átvilágítását megfelelően elvégzi.

Amennyiben a Tőzsde nincs meggyőződve arról, hogy a DMA szolgáltatás összhangban lenne a tisztességes és rendezett kereskedésre vonatkozó szabályaival és eljárásaival, a DMA szolgáltatás vonatkozásában a Vezérigazgató az alábbi szankciót alkalmazhatja:

1. A Tőzsdetag egyéb megbízásaitól függetlenül letiltja a DMA hozzáférésen keresztül érkező összes megbízást.

A fenti szankció alkalmazásából eredő esetleges károkért a Tőzsde felelősséget nem vállal. A Tőzsde a hozzáférést kizárólag abban az esetben állítja vissza, ha a Tőzsdetag igazolja, hogy a jelen fejezet előírásainak maradéktalanul megfelel.

**Egyéb rendelkezések**

A jelen fejezet szerinti vezérigazgatói határozatok közzétételére és a határozat elleni jogorvoslatra a Tőzsdetagsági Szabályzatban meghatározott rendelkezések az irányadóak.

A jelen fejezetben foglalt rendelkezések megsértése esetén a Tőzsde a Tőzsdetaggal szemben a Tőzsdetagsági Szabályban meghatározott szankciókat is alkalmazhatja.

A 2018. január 3-ig már meglévő szolgáltatások vonatkozásában az SA szolgáltatás nyújtására vonatkozó kérelmet, illetve a DMA szolgáltatás nyújtására vonatkozó bejelentést a jelen szabályzat módosításának 2018. január 3-i hatályba lépését megelőzően, a módosításról szóló hirdetmény közzétételétől számított 8 Tőzsdenapon belül kell megtenni. A már meglévő SA és DMA szolgáltatás a kérelem elbírálásáig változatlan feltételek szerint nyújtható.

# Tartalék Kereskedési Munkaállomás használatának szabályai

A Tőzsde a székhelyén legalább 7 darab Tartalék Kereskedési Munkaállomást üzemeltet.

A Tőzsdetag igényét a Tartalék Kereskedési Munkaállomások használatára a HelpDesken keresztül jelentheti be.

A Tartalék Kereskedési Munkaállomások használata a Tőzsde Díjszabályzatában megállapított díj megfizetése esetén lehetséges.

A Tőzsdetagok a Tartalék Kereskedési Munkaállomások közül – a HelpDesken keresztüli igénybejelentés sorrendjében – annyi használatára jogosultak, ahány rendelkezésre áll.

Amennyiben a Tartalék Kereskedési Munkaállomások közül mindegyik elfoglalásra került, és újabb Tőzsdetag kéri a Tartalék Kereskedési Munkaállomások igénybevételét, először azon Tőzsdetagoktól kerül a használati jog arányosan visszavonásra, akik az adott időpontban a legtöbb Tartalék Kereskedési Munkaállomást használnak.

A fenti eljárást kell alkalmazni mindaddig, amíg a Tartalék Kereskedési Munkaállomások közül a használatára jogosultak mindegyike részére legalább 1 (egy) számítógép használati joga biztosítható.

Az Információ felhasználása

A Tőzsdetag az Információt kizárólag saját kereskedési céljaira használhatja fel, harmadik félnek csak abban az esetben adhatja tovább, ha Információszolgáltatási szerződést köt a Tőzsdével. Az Információt bármilyen megjelenítő (pl. terminál) vagy nem megjelenítő (pl. applikáció) formában történő felhasználás esetén a Tőzsdetag köteles a Tőzsdével egyeztetni a felhasználás jogosságáról és a kapcsolódó díjkötelezettségről.

Az Információszolgáltatási szerződés felhatalmazza a Tőzsdetagot, hogy az Információt a szerződésben meghatározott mértékben és módon, harmadik félnek továbbadja. Az Információszolgáltatási szerződéssel rendelkező Tőzsdetag az Információt a szerződésben meghatározott árszinten, de maximum a mindenkori hivatalos Tőzsdei adatfolyamban elérhető mélységben (jelen szabályzat hatálybalépésének időpontjában 20-as mélységben) adhatja tovább. Az Információ felhasználásáról a Tőzsdetagnak a Tőzsdét havi felhasználói jelentésekben kell tájékoztatnia.

A NOW szerződés (Megállapodás Új Eredeti Szellemi Termék létrehozásáról) felhatalmazza a Tőzsdetagot, hogy az Információt „nem megjelenítő” alkalmazásokban használja fel és az alkalmazás által számolt/előállított adatokat saját maga hasznosítsa vagy továbbítsa harmadik fél részére. A NOW szerződés keretében továbbított tőzsdei adatból az Információ semmilyen módon nem számolható vissza, az eredeti adat nem rekonstruálható.

A fenti pontok megszegése, vagy az Információ jogosulatlan felhasználása esetén a Tőzsde a jogellenes állapot idejére a Tőzsdetag kereskedési jogát felfüggesztheti és pénzbírság szankciót is alkalmazhat. A Tőzsde vagy a nevében eljáró harmadik fél a Szabályzatban előírt kötelezettségek betartását bármikor, a Tőzsdetag előzetes értesítése nélkül is jogosult ellenőrizni. A Tőzsde vagy a nevében eljáró harmadik fél e kötelezettségek betartását a Tőzsdetagnál a helyszínen is ellenőrizheti.

A Szabályzat alapján foganatosított bármely helyszíni ellenőrzés, szemle során a Tőzsde vagy a nevében eljáró harmadik fél bármikor jogosult a Tőzsdetag előzetes értesítése nélkül megvizsgálni, hogy az Információ a Tőzsdetag hálózatában milyen módon és milyen számítástechnikai alkalmazásokhoz kerül továbbításra. Az előbbiek megállapítása érdekében a Tőzsdetag különösen köteles a Tőzsde vagy a nevében eljáró harmadik fél számára számítástechnikai rendszereibe betekintést engedni, továbbá az érintett számítástechnikai alkalmazásokra vonatkozó adatkapcsolati ábráit a Tőzsde vagy a nevében eljáró harmadik fél részére átadni, továbbá egyéb módon együttműködni

A Tőzsde Kereskedési Rendszerei meghibásodása esetén követendő eljárás

A Tőzsde a Tőzsde Kereskedési Rendszerei elérésével és működésével kapcsolatos esetleges - a Rendszer Nyitvatartási Idő alatt felmerülő - hibák kiküszöbölésében való közreműködésre HelpDesk szolgáltatást működtet. A Tőzsde Kereskedési Rendszereiben felmerült hibák kivételével a HelpDesk feladata kizárólagosan a hiba bejelentésének fogadására, és a hibaelhárításban való közreműködésre korlátozódik, a hiba elhárítására nem terjed ki. A Tőzsde felelőssége a Rendszer Hozzáférési Pontig terjed.

A Tőzsde által működtetett HelpDesk email útján, web-es felületen, és megfelelő számú telefon- és telefaxvonalon keresztül érhető el, mely biztosítja, hogy a Tőzsdetag hosszabb várakozási idő nélkül kapcsolatot tudjon teremteni azokkal.

A HelpDesk telefonon a Rendszer Nyitvatartási Idő alatt és azt megelőzően és követően 30 (harminc) percen keresztül érhető el. Email-en, webes felületen, és telefaxon keresztül folyamatosan, 0-24 órában tehetők bejelentések, amelyeket a Tőzsde a következő Tőzsdenap Rendszer Nyitvatartási Idejében dolgoz fel.

A Tőzsde a HelpDesk elérhetőségeiről és azok megváltozásáról előzetesen külön írásban (ideértve a [www.bet.hu](http://www.bet.hu) honlapon történő megjelenítést) értesíti a Tőzsdetagot.

A HelpDesk feladata magában foglalja:

1. a Tőzsde Kereskedési Rendszerei működésének folyamatos nyomon követését, az esetlegesen jelentkező hibák Szabályzat szerinti észlelését és Szabályzat szerint közreműködést az észlelt hiba elhárításában,
2. a Tőzsdetagtól érkező bejelentések alapján a Szabályzat szerint közreműködést a hiba elhárításában,
3. a Tőzsde a hiba felderítésében és kijavításában a Rendszer Hozzáférési Pontig nyújt támogatást.

Amennyiben a hiba a Tőzsde Kereskedési Rendszerei bármelyik komponensének meghibásodása miatt következett be, úgy a hiba javítását a Tőzsde késedelem nélkül intézkedik a hiba elháríttatásáról.

A Tőzsde a hibaelhárítási folyamat általa ismert alakulásáról folyamatosan tájékoztatja a Tőzsdetagot.

A Tőzsdetag köteles a hibajavítás érdekében a HelpDesk-el együttműködni. Ennek keretében – helyszíni javítás esetén - köteles a hibát okozó eszköz megközelíthetőségét szükség esetén – előzetes egyeztetést követően bármely időpontban – biztosítani, és a hibajavítás elvégzését lehetővé tenni. Ezen együttműködési kötelezettség elmulasztásából eredő valamennyi következményért a Tőzsdetagot terheli a felelősség.

A Kereskedéssel kapcsolatos, telefonon keresztül történő bejelentésekről a Tőzsde hangfelvételt készít, melyet a Tőzsdetag köteles elfogadni, mint a bejelentés tartalmát hitelesen bizonyító eszközt.

A Tőzsde köteles a telefaxokat és a hangfelvételeket legalább 30 (harminc) napig, az ezen időszak alatt felmerülő vitás esetekben azok tartalmát az illetékes fórum döntéséig megőrizni.

# A Tőzsde Kereskedési Rendszereihez történő csatlakozás katasztrófa esetén

Természeti katasztrófa, baleset, tűzeset, terrortámadás, vagy bármilyen egyéb olyan esemény bekövetkeztekor, amelynek következtében a tőzsdei kereskedést kiszolgáló informatikai és személyi infrastruktúra működtetése nem lehetséges, az érintett piacon történő kereskedés egy Tartalék Tőzsdei Kereskedési Rendszeren történhet.

Jelen Szabályzat felhatalmazza a vezérigazgatót, hogy a Tőzsde Kereskedési Rendszereinek üzemképtelensége esetére a Tartalék Tőzsdei Kereskedési Rendszer üzemeltetésére irányadó, és a jelen Szabályzattól eltérő szabályokat vezérigazgatói határozatban állapítsa meg.

Átmeneti rendelkezések

Amennyiben Tőzsdei Szabály, Igazgatósági vagy Vezérigazgatói határozat, továbbá a Tőzsde által kiadott egyéb dokumentum az alábbi fogalmakra hivatkozik, úgy azokon a jelen szabályzatban meghatározott alábbi fogalmakat kell érteni:

|  |  |
| --- | --- |
| **Korábbi fogalom** | **Új fogalom / jelentés** |
| Kapcsolati Kiszolgáló | Tőzsdetag Kereskedési Rendszere |
| Kereskedési Munkaállomás | Tőzsdetag Kereskedési Rendszere |
| Kereskedési Rendszer | Tőzsde Kereskedési Rendszerei |
| Kereskedési Szoftver Felhasználónév | A Tőzsde Kereskedési Rendszereibe történő bejelentkezést megvalósító hardver és szoftver eszközök és azonosítók |
| Központi Kereskedési Szoftver | Tőzsde Kereskedési Rendszerei |
| Központi Rendszer | Tőzsde Kereskedési Rendszerei |
| Munkaállomás | Tőzsdetag Kereskedési Rendszere |
| Tartalék Munkaállomás | Tartalék Kereskedési Munkaállomás |
| Távkereskedési Szabályzat | A Budapesti Értéktőzsde Zártkörűen Működő Részvénytársaság Általános Üzletszabályzata 4. könyve a Technikai Csatlakozási Szabályokról |